 

**בבית הדין הצבאי לערעורים**

בפני:

**אל"ם מאיה גולדשמידט** - שופטת

בעניין:

**התובע הצבאי הראשי –** המבקש (ע"י ב"כ, סגן קשת יוסף)

**נ ג ד**

**ק/XXXXXXX רס"ל ה' ח' –** המשיב (ע"י ב"כ, עו"ד שאדי עותמאן)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, רס"ל ה' ח', ב-90 ימים נוספים או עד למתן גזר הדין בעניינו, לפי המוקדם מביניהם, בקשה שהוגשה בהתאם לסעיף 243ב לחוק השיפוט הצבאי, תשט"ו - 1955 וסעיף 62 לחוק סדר הדין הפלילי (סמכויות אכיפה - מעצרים), התשנ"ו - 1996. הבקשה הוגשה בהסכמת ההגנה, ושני הצדדים עתרו לכך שהדיון יתקיים שלא בנוכחותם.
2. המשיב נעצר ביום 19 במארס 2024. כתב האישום שהוגש ביום 8 באפריל 2021 ייחס למשיב עבירות של הוצאת נשק מרשות הצבא, לפי סעיף 78 לחוק השיפוט הצבאי, עבירות בנשק (סחר) לפי סעיף 144(ב2) לחוק העונשין, התשל"ז - 1977 והתנהגות שאינה הולמת לפי סעיף 130 לחוק השיפוט הצבאי; ונטען בו כי המשיב הוציא מרשות הצבא שני כלי נשק מסוג 16-M שאותם מכר לאחר. מעצרו של המשיב הוארך על ידי בית הדין המחוזי עד לתום ההליכים המשפטיים בעניינו, לאחר שההגנה הותירה את שאלת המעצר לשיקול דעת בית הדין. נמסר כי בתיק התקיימו עד כה הליכים מקדמיים, לרבות הליך גישור ממושך וכי לאחרונה החליף המשיב את ייצוגו.
3. בנסיבות אלה, בשים לב לטיב העבירות המיוחסות למשיב כמפורט לעיל, המקימות עילות מעצר מובהקות ולעמדת הצדדים, אני נעתרת לבקשת התביעה. מעצרו של המשיב יוארך למשך 90 ימים נוספים החל מיום 8 בינואר 2025, או עד שתינתן הכרעת הדין בעניינו, לפי המוקדם מביניהם. ראוי כי פרק הזמן האמור ינוצל לשם התקדמות בניהול התיק.

ניתנה היום ח' בטבת תשפ"ה, 8 בינואר 2025, בפומבי ובנוכחות המשיב.

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **אל"ם מאיה גולדשמידט**

 **שופטת בית הדין הצבאי**

 **ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן נועם בזיזה**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**